Document ID: 32014D0880

DEĊIŻJONI TA' IMPLIMENTAZZJONI TAL-KUMMISSJONI
tas-26 ta' Novembru 2014
dwar l-ispeċifikazzjonijiet komuni tar-reġistru tal-infrastruttura ferrovjarja u li tħassar id-Deċiżjoni ta' Implimentazzjoni 2011/633/UE
(notifikata bid-dokument C(2014) 8784)
(Test b'rilevanza għaż-ŻEE)
(2014/880/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (1), u b'mod partikolari l-Artikolu 35(2) tagħha,
Billi:
(1)
Fuq il-bażi tal-Artikolu 35 tad-Direttiva 2008/57/KE, il-Kummissjoni adottat d-Deċiżjoni ta' Implimentazzjoni 2011/633/UE. (2)
(2)
Fuq il-bażi ta' rakkomandazzjoni tal-Aġenzija Ferrovjarja Ewropea (l-Aġenzija), hemm bżonn ta' speċifikazzjonijiet komuni komplementari biex id-dejta tar-reġistri tkun aċċessibbli faċilment. Dawn ir-reġistri għandhom ikunu disponibbli għall-konsultazzjoni permezz ta' interfaċċja tal-utent kompjuterizzata komuni li titwaqqaf u titmexxa mill-Aġenzija. L-Istati Membri, bl-għajnuna tal-Aġenzija, għandhom jikkooperaw biex jiżguraw li r-reġistri jkunu qed jiffunzjonaw, li jkun fihom id-dejta kollha u li jkunu interkonnessi.
(3)
Għalhekk, id-Deċiżjoni ta' Implimentazzjoni 2011/633/UE għandha titħassar.
(4)
Il-miżuri previsti f'din id-Deċiżjoni huma konformi mal-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
1. L-ispeċifikazzjonijiet komuni tar-reġistru tal-infrastruttura ferrovjarja kif imsemmija fl-Artikolu 35 tad-Direttiva 2008/57/KE huma stabbiliti fl-Anness ta' din id-Deċiżjoni.
2. Dawn ir-reġistri tal-Istati Membri għandhom ikunu disponibbli għall-konsultazzjoni permezz ta' interfaċċja tal-utent kompjuterizzata komuni li titwaqqaf u titmexxa mill-Aġenzija.
3. L-interfaċċja tal-utent komuni msemmija fil-paragrafu 2 għandha tkun applikazzjoni onlajn li tiffaċilita l-aċċess għad-dejta tar-reġistri tal-infrastruttura fil-livell Ewropew. Din għandha tkun operattiva mhux aktar tard minn 15-il jum wara d-data tal-applikazzjoni msemmija fl-Artikolu 8.
Artikolu 2
1. Kull Stat Membru għandu jiżgura li r-reġistru tal-infrastruttura tiegħu jkun kompjuterizzat u jissodisfa r-rekwiżiti tal-ispeċifikazzjonijiet komuni msemmija fl-Artikolu 1 sa mhux iktar tard minn tmien xhur wara d-data tal-applikazzjoni.
2. L-Istati Membri għandhom jiżguraw li r-reġistri tal-infrastruttura tagħhom huma interkonnessi u konnessi mal-interfaċċja tal-utent komuni mhux aktar tard minn tmien xhur wara li l-interfaċċja ssir operattiva.
Artikolu 3
L-Aġenzija għandha tippubblika gwida dwar l-applikazzjoni tal-ispeċifikazzjonijiet komuni għar-reġistru tal-infrastruttura mhux aktar tard minn 15-il jum wara d-data tal-applikazzjoni u għandha żżommha aġġornata. Il-gwida dwar l-applikazzjoni għandha tinkludi, fejn xieraq, referenza għad-dispożizzjonijiet rilevanti tal-Ispeċifikazzjonijiet Tekniċi għall-Interoperabilità (TSIs) għal kull parametru.
Artikolu 4
Meta l-progress fl-iżvilupp tat-TSIs jew fl-implimentazzjoni tar-reġistri tal-infrastruttura jeħtieġ hekk, l-Aġenzija għandha tirrakkomanda aġġornamenti tal-ispeċifikazzjonijiet komuni.
Artikolu 5
1. L-Istati Membri għandhom jiżguraw li d-dejta meħtieġa tinġabar u tiddaħħal fir-reġistri tagħhom tal-infrastruttura skont il-paragrafi 2 sa 6. Huma għandhom jiżguraw li din id-dejta tkun affidabbli u tinżamm aġġornata.
2. Id-dejta relatata mal-infrastrutturi għal kurituri tat-trasport tal-merkanzija ddefiniti fl-Anness tar-Regolament (UE) Nru 913/2010 tal-Parlament Ewropew u tal-Kunsill (3) u fil-verżjoni fis-seħħ fl-1 ta' Jannar 2013, għandha tinġabar u tiddaħħal fir-reġistru tal-infrastruttura mhux iktar tard minn 9 xhur wara d-data tal-applikazzjoni.
3. Id-dejta relatata mal-infrastrutturi mdaħħla fis-servizz wara d-dħul fis-seħħ tad-Direttiva 2008/57/KE u sa mhux aktar tard mid-data tal-applikazzjoni ta' din id-Deċiżjoni, u li ma tkunx id-dejta msemmija fil-paragrafu 2, għandha tinġabar u tiddaħħal fir-reġistru nazzjonali tal-infrastruttura mhux aktar tard minn disa' xhur wara din id-data.
4. Id-dejta relatata mal-infrastrutturi mdaħħla fis-servizz qabel id-dħul fis-seħħ tad-Direttiva 2008/57/KE, u li ma tkunx id-dejta msemmija fil-paragrafu 2, għandha tinġabar u tiddaħħal fir-reġistru nazzjonali skont il-pjan ta' implimentazzjoni nazzjonali msemmi fl-Artikolu 6(1) sa mhux iktar tard mis-16 ta' Marzu 2017.
5. Id-dejta relatata mal-infrastrutturi privati mdaħħla fis-servizz qabel id-dħul fis-seħħ tad-Direttiva 2008/57/KE għandha tinġabar u tiddaħħal fir-reġistru tal-infrastruttura skont il-pjan ta' implimentazzjoni nazzjonali msemmi fl-Artikolu 6(1) sa mhux iktar tard mis-16 ta' Marzu 2019.
6. Id-dejta relatata man-netwerk mhux kopert mill-ispeċifikazzjonijiet tekniċi għall-interoperabilità (TSIs) għandha tinġabar u tiddaħħal fir-reġistru tal-infrastruttura skont il-pjan ta' implimentazzjoni nazzjonali msemmi fl-Artikolu 6(1) sa mhux iktar tard mis-16 ta' Marzu 2019.
7. Id-dejta relatata mal-infrastrutturi mdaħħla fis-servizz wara d-dħul fis-seħħ ta' din id-Deċiżjoni għandha tiddaħħal fir-reġistru tal-infrastruttura hekk kif l-infrastrutturi jiddaħħlu fis-servizz u hekk kif tiġi funzjonali l-interfaċċja komuni tal-utenti.
Artikolu 6
1. Kull Stat Membru għandu jagħmel abbozz ta' pjan ta' implimentazzjoni nazzjonali u skeda taż-żmien għall-implimentazzjoni tal-obbligi msemmija fl-Artikolu 5. L-istat għandu jinnotifika kwalunkwe dewmien jew diffikultajiet għas-sodisfar tad-dispożizzjonijiet tal-Artikolu 5 u l-Kummissjoni, fejn ikun il-każ, għandha tagħti estensjoni tad-data tal-iskadenza prevista. Il-pjan ta' implimentazzjoni nazzjonali għandu jiġi ppreżentat lill-Kummissjoni mhux iktar tard minn sitt xhur wara d-data tal-applikazzjoni.
2. Kull Stat Membru għandu jaħtar entità responsabbli għat-twaqqif u l-manutenzjoni tar-reġistru tal-infrastruttura tiegħu u għandu jinnotifika lill-Kummissjoni dwarha sa mhux aktar tard minn tliet xhur wara d-data tal-applikazzjoni.
Dawn l-entitajiet għandhom jibagħtu lill-Aġenzija tliet xhur wara d-data tan-notifika tagħhom u minn hemm 'il quddiem kull erba' xhur, rapport ta' progress dwar l-implimentazzjoni tar-reġistru tal-infrastruttura.
3. L-Aġenzija għandha tikkoordina, tissorvelja u tappoġġja l-implimentazzjoni tar-reġistri tal-infrastruttura. B'mod partikolari, hija għandha twaqqaf grupp magħmul minn rappreżentanti tal-entitajiet inkarigati mill-istabbiliment u ż-żamma tar-reġistri tal-infrastruttura u għandha tikkoordina l-ħidma tiegħu. L-Aġenzija għandha tirrapporta regolarment lill-Kummissjoni dwar il-progress fl-implimentazzjoni ta' din id-Deċiżjoni.
Artikolu 7
Id-Deċiżjoni ta' Implimentazzjoni 2011/633/UE hija mħassra b'seħħ mid-data tal-applikazzjoni msemmija fl-Artikolu 8.
Artikolu 8
Din id-Deċiżjoni tibda tgħodd mill-1 ta' Jannar 2015.
Artikolu 9
Din id-Deċiżjoni hija indirizzata lill-Istati Membri u lill-Aġenzija Ferrovjarja Ewropea.
Magħmul fi Brussell, is-26 ta' Novembru 2014.

Labels: 7
12
8